कोलकाता : नोटबंदी के दो साल पूरे होने पर मुख्यमंत्री ममता बनर्जी ने एक बार फिर केंद्र सरकार को घेरे में लिया। गुरुवार की सुबह ट्विट कर सीएम ने कहा कि नोटबंदी करके केंद्र सरकार ने आम जनता को ठगा था, उन्होंने इस फैसले को एक विपदा करार दिया। ट्विट में सीएम ने कहा कि आज ‘काला दिवस’ है और नोटबंदी की दूसरी सालगिरह। 2016 की रात नोटबंदी की घोषणा की गयी थी जिससे न सिर्फ अर्थव्यवस्था बिगड़ी बल्कि कई मासूम लोगों की जिंदगी भी तबाह हो गयी। इस ट्वीट के बाद ही सीएम ने दो साल पहले नोटबंदी के तुरंत बाद ​किए अपने उक्त ट्वीट को भी रिट्वीट किया तथा कहा कि पहले दिन से ही मैं इसे काला दिन कहती आ रही हूं। नोटबंदी के मेरे इस प्रतिवाद से प्रतिष्ठित अर्थशास्त्री, आम जनता और विशेषज्ञ भी सहमत हैं। केंद्र सरकार की कड़ी आलोचना करते हुए ममता ने कहा है कि मोदी सरकार ने देश के साथ धोखा किया और इससे लाखों लोगों की आजीविका छिन गयी।